Rogerije I, grof Sicilije

Rogerije I (1031 - 22. juni 1101) je bio prvi grof Sicilije, te čovjek zaslužan za normansko osvajanje južne Italije.

 Osvajanje 
Bio je najmlađi od dvanaest sinova Tankreda od Hautevillea, a majka mu je bila Tankredova druga supruga, izvjesna Fredisenda. Stigao je na jug Italije oko 1056, zajedno sa svojom mnogobrojnom braćom i sestrama. Pomogao je bratu Robertu pri osvajanju Kalabrije, te je s njim podijelo na pola svaki osvojeni zamak i svaki osvojeni grad u Kalabriji. Robert je zatim nastavio osvajanje, te pokorio Siciliju. Rogeriju je, kao suzeren, prepustio vlast nad novonastalom Grofovijom Sicilijom. Nakon smrti Roberta, njegov sin Rogerije, vojvoda Apulije i Kalabrije, je grofu Rogeriju, u znak zahvalnosti za borbu protiv pobunjenika, predao vlast nad dijelom zamkova i gradova koje je naslijedio od oca.

 Vladavina na Siciliji 
Rogerije je mudro vladao Sicilijom, a njegova vlast je bila više apsolutistička nego vlast njegovog brata. Pri dijeljenju feudalnih posjeda nije pravio razliku među plemstvom, te su mu Normani i Italijani bili jednako odani. Godine 1091. Rogerije I je uspostavio vlast na Malti. Sicilijanske pravoslavce i muslimane, tojest Grke i Arape, Rogerije je tolerisao i dozvoljavao im da se mole Bogu na svoj način, što su muslimani jedino i tražili kada su se predali Rogeriju. Muslimani su činili veliki dio Rogerijeve vojske.

Rogerije je umro u sedamdesetoj godini svoga života.

 Porodica 
Rogerijev najstariji sin, Jordan, je rođen van braka. Moguće je da je još jedan sin, Gotfrid od Hautevillea, rođen van braka. Gotfrid je bolovao od lepre, tako da nije mogao naslijediti oca čak ako je i bio sin Rogerijeve prve ili druge supruge, kako neki smatraju.

Rogerije se prvi put oženio 1061. Njegova prva supruga je bila Judita, kćerka Vilima, grofa Évreuxa. Ona je umrla 1076, nakon što mu je rodila četiri kćerke:

kćerka nepoznatog imena, koja se udala za Hugu od Jarzéa.
Matilda (1062- umrla prije 1094), udata za Roberta, grofa Eua i za Rajmonda IV, grofa Toulousea
Adelisa (umrla 1096), udata za Henrika, grofa Lucere
Ema (umrla 1120), udata za Vilima VI, grofa Overnje, i Rudolfa, grofa Montescagliosa.

Godine 1077. oženio se drugi put. Njegova druga supruga, Eremburga Mortenska, rodila je:

 Mauger, grof Troine
 Matilda, udata za Guiguesa III, grofa Albona
 Murijela (umrla 1119), udata za Josberta de Lucya
 Konstancija, kraljica Italije, udata za Konrada II, kralja Italije
 Felicija, kraljica Ugarske, udata za Kolomana, kralja Ugarske
 Viola, udata za Roberta Burgundskog
 Flandina, udata za Henrika del Vasta
 Judita (umrla 1136), udata za Roberta I, grofa Conversana

Rogerijeva treća i posljednja supruga je bila Adelajda del Vasto, koju je oženio 1087. Njihova djeca su bila:

 Šimun, grof Sicilije
 Matilda, udata ua Ranulfa II, grofa Alifea
 Rogerije II, kralj Sicilije
 Maksimilija, udata za Hildebranda VI iz porodice Aldobrandeschi

 Reference 

 Literatura 
 Norwich, John Julius. The Normans in the South 1016-1130. London: Longmans, 1967.
 Aubé, Pierre. Roger II de Sicile. Un Normand en Méditerranée. Payot, 2001.
 Houben, Hubert. Roger II of Sicily: Ruler between East and West. Cambridge: Cambridge University Press, 2002.

 Vanjski linkovi 

Kategorija:Sicilijanski vladari
Kategorija:Hautevillovci